CELEX: 32012D1218(02)
Language: hu
Date: 2012-12-14 00:00:00
Title: A Bizottság határozata ( 2012. december 14. ) a magas szintű nemzeti szabályozási szakértői csoport létrehozásáról szóló 2006/210/EK bizottsági határozat módosításáról, valamint a magas szintű csoport hivatali idejének és a 2006/210/EK határozat alkalmazási időszakának 2014. október 31-ig való meghosszabbításáról

18.12.2012   
            
            
               HU
            
            
               Az Európai Unió Hivatalos Lapja
            
            
               C 390/7
            
         A BIZOTTSÁG HATÁROZATA
   (2012. december 14.)
   a magas szintű nemzeti szabályozási szakértői csoport létrehozásáról szóló 2006/210/EK bizottsági határozat módosításáról, valamint a magas szintű csoport hivatali idejének és a 2006/210/EK határozat alkalmazási időszakának 2014. október 31-ig való meghosszabbításáról
   2012/C 390/09
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   mivel:
   
               (1)
            
            
               A 2010/63/EU bizottsági határozattal (1) módosított 2006/210/EK (2) bizottsági határozattal létrehozott magas szintű nemzeti szabályozási szakértői csoport (a továbbiakban: a csoport) az intelligens szabályozással foglalkozó, magas szintű nemzeti szakértők tanácsadó csoportja.
            
         
               (2)
            
            
               A Bizottság elnöke jelezte, hogy az intelligens szabályozás továbbra (3) is a Bizottság politikai napirendjének kiemelt kérdése (4).
            
         
               (3)
            
            
               E napirend előrevitelében fontos szerepet játszik az intelligens szabályozás megvitatására és az intelligens szabályozáshoz kapcsolódó kérdések tekintetében a tagállamokkal folytatott együttműködés ösztönzésére szolgáló fórum.
            
         
               (4)
            
            
               A csoport megbízatását ezért indokolt a jelenlegi Bizottság megbízatásának végéig meghosszabbítani.
            
         
               (5)
            
            
               A Bizottság 2010 novemberében létrehozta a bizottsági szakértői csoportok új keretét (5). Ezt a keretet figyelembe kell venni.
            
         
               (6)
            
            
               A 2006/210/EK határozatot ennek megfelelően módosítani kell és meg kell hosszabbítani,
            
         A KÖVETKEZŐKÉPPEN HATÁROZOTT:
   1. cikk
   A 2006/210/EK határozat 3. cikke helyébe a következő szöveg lép:
   
      „3. cikk
      Tagság – kinevezés
      (1)   A csoport a tagállamok hatóságaiból áll. Minden tagállam egy képviselővel rendelkezik a csoportban. Kivételes esetekben egy tagállam akkor nevezhet ki második képviselőt, ha az adott tagállam igazgatási szintjén a hatáskör megosztott.
      (2)   A tagállamok a 2. cikkben említett területeken szakértelemmel rendelkező szakértők közül nevezik ki képviselőjüket.
      (3)   A tagállami képviselők megbízatása két évre szól és megújítható. A tagok helyettesítésükig vagy megbízásuk időtartamának végéig maradnak hivatalban. Hivatali idejük megújítható.
      (4)   Rendelkezni lehet a tagállami képviselők számának megfelelő számú póttag kinevezéséről. A póttagok kinevezésére ugyanazon feltételek vonatkoznak, mint a tagállami képviselőkére; a póttagok automatikusan helyettesítik a hiányzó vagy akadályoztatott tagokat.
      (5)   A csoport tevékenységéhez érdemben hozzájárulni már nem képes, illetve a tisztségéről lemondó, vagy az e cikk (3) bekezdésében vagy a Szerződés 339. cikkében előírt feltételeket nem teljesítő tagállami képviselő helyére az érintett képviselő hivatali idejének végéig terjedő időszakra új tag nevezhető ki.
      (6)   A személyes adatok összegyűjtése, feldolgozása és közzététele a 45/2001/EK rendeletnek megfelelően történik.”
   
   2. cikk
   A 2006/210/EK határozat 4. cikkének (4) bekezdése helyébe a következő szöveg lép:
   
      „(4)   A szakértői csoport tagjai és azok képviselői, valamint más meghívott szakértők és megfigyelők eleget tesznek a Szerződésekben és azok végrehajtási szabályaiban előírt szakmai titoktartási követelményeknek, valamint betartják az EU-minősített információk védelmére a 2001/844/EK, ESZAK, Euratom bizottsági határozat mellékletében meghatározott bizottsági biztonsági szabályokat. E kötelezettségeik elmulasztása esetén a Bizottság bármely szükséges intézkedést meghozhat.”
   
   Ugyanezen cikk (8) bekezdése helyébe a következő szöveg lép:
   
      „(8)   A Bizottság valamennyi lényeges dokumentumot (így a napirendeket, a jegyzőkönyveket és a résztvevők beadványait) közzéteszi közvetlenül a bizottsági szakértői csoportok és más hasonló testületek nyilvántartásában, vagy pedig egy abban feltüntetett internetes hivatkozás (link) segítségével, amely arra a témával foglalkozó weboldalra mutat, ahol az információk megtalálhatók. Amennyiben egy dokumentum közzététele az 1049/2001/EK rendelet 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét, a közzétételtől el kell tekinteni.”
   
   3. cikk
   A 2006/210/EK határozat 5. cikke jelenlegi szövegének helyébe a következő szöveg lép:
   
      „5. cikk
      Az ülésekkel kapcsolatos kiadások
      (1)   A csoport tevékenységeiben részt vevők szolgálataikért nem részesülnek javadalmazásban.
      (2)   A csoport munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően téríti meg.
      (3)   Az említett költségeket az éves forrásfelosztási eljárás értelmében rendelkezésre álló források erejéig térítik vissza.”
   
   4. cikk
   A 2006/210/EK határozat 6. cikke második mondatának helyébe a következő szöveg lép:
   „Rendelkezéseit 2014. október 31-ig kell alkalmazni.”
   5. cikk
   Ez a határozat 2012. december 31-én lép hatályba.
   
      Kelt Brüsszelben, 2012. december 14-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 35., 2010.2.6., 14. o.
   
      (2)  HL L 76., 2006.3.15., 3. o.
   
      (3)  Közlemény az intelligens szabályozásról COM(2010) 543.
   
      (4)  Politikai iránymutatás a következő Bizottság számára: az Európai Parlament tagjainak 2009. szeptember 15-én benyújtott dokumentum.
   
      (5)  C(2010) 7649 végleges; SEC(2010) 1360 végleges.